จ.น่าน จัดขบวนแห่งานประเพณีหกเป็ง นมัสการพระมหาธาตุเจ้าภูเพียงแช่แห้งประจำปี 2561  เพื่อสืบสานขนบธรรม
จังหวัดน่าน จัดขบวนแห่งานประเพณีหกเป็ง นมัสการพระมหาธาตุเจ้าภูเพียงแช่แห้งประจำปี 2561  เพื่อสืบสานขนบธรรมเนียมวัฒนธรรมอันดีงามของท้องถิ่น   
                      
ที่ถนนพุทธบูชาวัดพระธาตุแช่แห้ง พระอารามหลวง   พุทธศาสนิกชน ประชาชนชาวจังหวัดน่าน  จัดขบวนแห่งานประเพณีหกเป็ง นมัสการพระมหาธาตุเจ้าภูเพียงแช่แห้ง ประจำปี 2561 เพื่ออนุรักษ์สืบสานงานประเพณีอันดีของท้องถิ่น ตั้งแต่โบราณกาล ที่พุทธศาสนิกชน ชาวพุทธ ในพื้นที่ที่มีความเลื่อมใสศรัทธาต่อพระพุทธศาสนาได้จัดขึ้น  ทั้งนี้ เพื่อเป็นการส่งเสริมการท่องเที่ยวของจังหวัดน่าน โดยเฉพาะอย่างยิ่งผู้ที่เกิดปีเถาะไม่ควรพลาดที่จะมานมัสการพระธาตุแช่แห้ง  ซึ่งเป็นพระธาตุประจำปีของผู้ที่เกิดปีเถาะวัดพระธาตุแช่แห้ง พระอารามหลวง เป็นปูชนียสถานศักดิ์สิทธิ์คู่บ้านคู่เมืองจังหวัดน่านทุกปีจะมีการจัดงานประเพณีหกเป็ง นมัสการพระธาตุเจ้าภูเพียงแช่แห้ง เพื่อให้พุทธศาสนิกชนได้มานมัสการองค์พระธาตุแช่แห้ง ซึ่งเป็นที่ประดิษฐานพระมหาชินธาตุเจ้า 7 พระองค์ พระพิมพ์เงินและพระพิมพ์ทอง และพระบรมสารีริกธาตุของพระพุทธเจ้า 

สำหรับในปีนี้ วันแรกของการจัดงาน คือวันที่ 23 กุมภาพันธ์  2561 เวลา 15.00 น.  ได้จัดให้มีขบวนแห่ที่ยิ่งใหญ่ตระการตา เพื่อบูชาองค์พระธาตุแช่แห้ง  ประกอบด้วย ขบวนอัญเชิญน้ำสรงพระราชทาน ผ้าไตรพระราชทาน ผ้าทิพย์พระราชทาน ขบวนแห่ครัวทานงานประเพณีหกเป็งนมัสการพระมหาธาตุเจ้าภูเพียงแช่แห้ง ประจำปี 2561  และในช่วงค่ำมีการแสดงศิลปวัฒนธรรมรวมถึงการ นำเสนอประวัติศาสตร์ของเมืองน่าน และการแสดงศิลปวัฒนธรรม ของท้องถิ่น  มาแสดงให้ชมด้วย  โดยมีนายวิบูรณ์  แววบัญฑิต  รองผู้ว่าราชการจังหวัดน่าน เป็นประธานเปิดงาน 
                                                                            
 นอกจากนี้ ยังมีกิจกรรมที่น่าสนใจต่างๆ อีกมากมายในแต่ละวัน อาทิ พิธีทำบุญตักบาตรพระภิกษุ สามเณร พิธีสืบชะตาหลวง ส่งเคราะห์ หลีกภัย ต่ออายุ รับโชค พระสงฆ์เจริญพระพุทธมนต์หลวง พระสงฆ์แสดงพระธรรมเทศนามหาชาติเวสสันดรชาดก พิธีเวียนเทียนการแสดงศิลปวัฒนธรรม และประเพณีพื้นเมืองน่าน การประกวดการตีกลองบูชา การตีกลองแอว การจุดบอกไฟดอกถวายเป็นพุทธบูชา เป็นต้น